په تېز ګام اورګاډي د اور لګېدو پېښه کې د مړو شمېره ۶۲ ته ورسېده
د کراچۍ نه پېنډۍ ته په لار تېزګام اور ګاډي باندې اور لګېدلی چې له امله يې په اورګاډي کې سواره ۶۲ مسافر مړه شوي دي. 
کراچۍ — ویل شوي په مړه شوؤ کسانو کې ماشومان او ښځې هم شاملې دي. سرکاري ميډيا په پېښه کې د ۶۲ کسانو د مړينې او څو نورو د ژوبلېدو ويلي دي. په اور ګاډي د اور لګېدو پېښه د پنجاب صوبې د رحيم يار خان سره نزدې په لياقت پور سيمه کې شوې ده. د رحيم يار خان د پوليس مشر امیر تېمور ويلي په تېز ګام د اور لګېدو په مړ کولو امدادي کارونه سر ته رسول شوي دي. هغه ويلي په پېښه کې مړي او ژوبل نزدې روغتون ته وړل شوي دي. د چارواکو په وېنا په ژوبلو کسانو کې د ځينو روغتیايي حالت خطرناک دی. چارواکو ويلي د اور ګاډي په درې ډبو (بوګيو) باندې اور لګېدلی دی او انساني زیان يې اړولی دی. ډي سي رېلوی ويلي دغه ډبې چې اور پرې لګېدلی ۲۰۷ کسان پکې سواره وو. د رېلوی د محکمې وزير شېخ رشيد ويلي په اور ګاډي کې د ځينو مسافرو سره د ګېس سلېنډر ؤ او دوی پرې سهار پخلی کولو او په دغه مهال ترې اور لګېدلی دی.